**NISKAVEDON KÄYTTÖOHJE**

Niskavetohoidolla tehdään ylähammaskaarelle tilaa ja korjataan ylä- ja alaleuan välistä epäsuhtaa.

Yläleuan poskihampaisiin on sementillä kiinnitetty metalliset renkaat. Renkaissa on tuubit niskavedon asettamista varten.

Asettaessasi metallista kasvokaarta muista tarkistaa, että laitat sen oikein päin (merkki nenää kohti). Kaari kiinnitetään aina ensin putkiin ja vasta sen jälkeen asetetaan kuminauha kulkemaan niskan takaa. Laite poistetaan irroittamalla ensin kuminauha, vasta sitten kaari. Vedä kaari pois aina suoraan eteenpäin. Niskavedon tyynyn pehmeän puolen kuuluu olla ihoa vasten.

Niskavetoa tulee käyttää joka yö **10 tunnin** ajan. Vedon voi laittaa jo illalla ennen nukkumaan menoa, mutta tuolloin ei enää saa leikkiä riehakkaita leikkejä ettei tule vahinkoa. **Älä anna kenenkään koskea niskavetoon!** Jos joku tarttuu niskavetoon sen ollessa ylläsi, ota heti kiinni kaaresta ja päästä irti vasta, kun kuminauha on irroitettu. Niskavetoa asetettaessa ja poistettaessa on varottava vääntäviä ja äkkinäisiä liikkeitä. Silmävaurion sattuessa ota heti yhteys silmälääkäriin.

Suussa olevat renkaat pitää harjata reippaasti ja huolellisesti hampaita pestessä. Sekä sähkö- että käsiharjaa saa käyttää.

Kovat ja sitkeät syötävät ovat ehdottomasti kiellettyjä. Yleensä nämä löytyvät karkkihyllyltä. Tavallista ruokaa voi syödä, mutta jotkut hedelmät ja kasvikset (porkkana, omena jne.) kannattaa paloitella. Ksylitolipurukumia voi syödä.

Hoidon alussa rengashampaat saattavat kipeytyä hieman. Jatka silti kojeen käyttämistä. Kipu häviää muutamassa päivässä. Tarvittaessa voit ottaa särkylääkettä.

Renkaiden tuubit saattavat aluksi hangata poskia. Voit laittaa renkaan päälle pehmikkeeksi hoitolasta saamaasi vahaa. Myös pureskeltua purukumia voi käyttää vahan asemesta.

Tuloksellinen hoito vaatii kojeen säännöllistä käyttöä ja hammashoitolasta annettujen ohjeiden noudattamista. Hoidon edistyminen tarkistetaan yleensä 3-4 kuukauden välein. Ota **koje aina mukaan**, kun tulet hammashoitolaan.

Jos koje rikkoutuu tai rengas irtoaa, ota yhteys hammashoitolaan mahdollisimman pian, jotta hoito pääsee jatkumaan ja ettei purennassa ehdi tapahtua palautumista.

Kuusiolinna Terveyden hammashoitolat

Alavus, Kuortane, Töysä 06-2525 7982

Ähtäri, Soini 06-2525 7271